b'\n_START_ARTICLE_\nJaffa\n_START_SECTION_\nHist\xc3\xb2ria\n_START_PARAGRAPH_\nTuthmosis III va ocupar Y-pw a Canaan al segle\xc2\xa0xv aC i fou capital provincial amb el Nou Imperi. Va passar als filisteus i als texts fenicis apareix com Y.p.y. En el repartiment de territoris entre les tribus israelites que ocupaven el Canaan era al l\xc3\xadmit nord dels territoris de Dan, a la costa i era l\'\xc3\xbanic port dels jueus (fins que Herodes el gran va construir el port de Cesarea de Palestina). Pel port de Jaffa el rei Ahiram de Tir feia portar la fusta per al rei Salom\xc3\xb3 que feia servir per a la construcci\xc3\xb3 del temple de Jerusalem. Judes Macabeu la va incendiar en repres\xc3\xa0lia per un acte dels habitants contra els jueus. Jonatan Macabeu la va ocupar per\xc3\xb2 no la va poder conservar i fou despr\xc3\xa9s reconquerida per Sim\xc3\xb3 Macabeu, que la va fortificar._NEWLINE_Pompeu el Gran la va annexionar a la prov\xc3\xadncia de S\xc3\xadria el 63 aC, per\xc3\xb2 el 40 aC fou inclosa al regne d\'Herodes el gran, el qual va existir fins al 6 dC, constitu\xc3\xaft seguidament la prov\xc3\xadncia de Judea. L\'Ap\xc3\xb2stol Pere hi va residir a casa de Sim\xc3\xb3 el Baster. El port va comen\xc3\xa7ar a perdre import\xc3\xa0ncia en favor de Cesarea de Palestina. Durant la Gran Revolta Jueva (66-73) fou refugi de pirates i fou ocupada per Cesti Gal, qui va matar 8.400 habitants; Vespasi\xc3\xa0 la va fer demolir, per\xc3\xb2 despr\xc3\xa9s fou reconstru\xc3\xafda sense recuperar mai la import\xc3\xa0ncia anterior._NEWLINE_Sota Constant\xc3\xad el gran fou seu d\'un bisbat, i un bisbe de Joppa \xc3\xa9s esmentat com a participant en el concili de Jerusalem del 536. Fou ocupada pels musulmans d\'Amr ibn al-As el 636 i fou coneguda despr\xc3\xa9s com a Jaffa. Va restar com a port per Jerusalem per\xc3\xb2 l\'omeia Sulayman ibn Abd al-Malik va fundar una nova capital del jund de Filistin, al-Ramla a uns 20\xc2\xa0km al sud-est. Des del 878 va estar en mans dels tul\xc3\xbanides per\xc3\xb2 el 905 va tornar a sobirania califal; Djafar ibn Falah va conquerir S\xc3\xadria per compte del califa fatimita el 969, per\xc3\xb2 els c\xc3\xa0rmates van comen\xc3\xa7ar a penetrar a la prov\xc3\xadncia de Filistin/Palestina i el 971 Hasan al-Asam van arribar davant Jaffa on les tropes fatimites enviades pel general Djawhar ibn Abd Allah van quedar bloquejades i la ciutat fou ocupada pels c\xc3\xa0rmates; el 973 els c\xc3\xa0rmates van poder ser expulsats de Jaffa i els fatimites la van recuperar; el 976 les tropes fatimites van ser derrotades pels c\xc3\xa0rmates i les forces del turc Alf Takin i es van haver de refugiar a Jaffa._NEWLINE_El 1025 el governador fatimita de S\xc3\xadria i Palestina, al-Dizbiri, va instal\xc2\xb7lar a Jaffa (que estava aleshores ben fortificada) el seu quarter general contra els Banu l-Djarrah, als que va contenir i despr\xc3\xa9s va iniciar la reconquesta; el general turc Atsiz ibn Abak va conquerir Ramla el 1071 per\xc3\xb2 no va poder ocupar ni Jaffa ni Ascal\xc3\xb3._NEWLINE_Durant les croades fou conquerida pels francs el 1099 i convertida en una senyoria del regne de Jerusalem (que des de 1153 va incloure Ascal\xc3\xb3). Fou fortificada per Godofreu de Bouillon el 1100; la senyoria generalment va estar governada per un membre de la fam\xc3\xadlia reial de Jerusalem tot i que fou reclamada per Daimbert de Pisa, el patriarca de Jerusalem. Els fatimites dirigits pel visir al-\xc3\x80fdal Kutayfat la van atacar el 1101, 1105, 1113, i 1115, sense \xc3\xa8xit. Despr\xc3\xa9s de l\'assassinat d\'al-Afdal el califa al-Amir la va atacar el 1122 per\xc3\xb2 fou rebutjat; un nou atac del califa el 1123 fou igualment rebutjat quan els venecians van destruir la flota eg\xc3\xadpcia. Perduda el 1187 despr\xc3\xa9s de la batalla d\'Hattin, quan les ciutats del regne es van rendir massivament, i Jaffa ho va fer a Malik al-Adil, el germ\xc3\xa0 de Salad\xc3\xad._NEWLINE_Fou reconquerida el 1191 a la tercera Croada per Ricard Cor de Lle\xc3\xb3 despr\xc3\xa9s de la batalla d\'Arsuf com a pas previ de la reconquesta de Jerusalem que mai aconsegu\xc3\xad fer realitat. Salad\xc3\xad la va assetjar el 1192 i va aconseguir la seva rendici\xc3\xb3 per\xc3\xb2 la ciutadella va resistir; Ricard va venir en ajut de la guarnici\xc3\xb3 i va rebutjar als aiubites. La treva d\'al-Ramla va recon\xc3\xa8ixer Jaffa als croats. No obstant el 1197 al-Malik al-Adil la va conquerir novament i va destruir les fortificacions; es diu que va matar 20.000 cristians. El 1198 fou recuperada per tropes de Sax\xc3\xb2nia i del Brabant, per\xc3\xb2 les tropes es van retirar el 1199 i Malik al-Adil la va recuperar en un cop de m\xc3\xa0. Despr\xc3\xa9s de la quarta Croada el 1204 la via fou retornada als francs. L\'emperador Frederic II va restaurar les fortificacions el 1228 i Llu\xc3\xads IX de Fran\xc3\xa7a ho va fer el 1250._NEWLINE_Va ser concedida per darrera vegada a la fam\xc3\xadlia Ibelin, vers 1250, i la van conservar fins al 1291. Fou atacada per Baybars I el 8 de mar\xc3\xa7 de 1268 de manera imprevista, i la va ocupar per un parell de dies; va destruir les fortificacions i les cases; va retornar als Ibelin fins al 1291 i despr\xc3\xa9s va passar als mamelucs com a part del districte de Ramla, un dels quatre del districte de Damasc, per\xc3\xb2 despr\xc3\xa9s va passar al districte de Gaza. Va estar governada per mamelucs fins al 1335 quan governava Djamal al Din (nom il\xc2\xb7legible a la inscripci\xc3\xb3) ibn Ishak. El 1336 el port fou destru\xc3\xaft davant l\'amena\xc3\xa7a d\'una croada organitzada pels reis d\'Anglaterra i Fran\xc3\xa7a, que podien desembarcar all\xc3\xad; el 1345 la vila fou destru\xc3\xafda per la mateixa ra\xc3\xb3._NEWLINE_Despr\xc3\xa9s de la batalla de Mardj Dabik (1516) S\xc3\xadria va passar als otomans. Jaffa estava en ru\xc3\xafnes i no va comen\xc3\xa7ar a reviure fins a la segona meitat del segle\xc2\xa0xvii quan es van construir nous molls. Des de 1770 el paix\xc3\xa0 de Damasc va combatre durant anys contra Ali Bey i els seus partidaris amb els quals va disputar la ciutat. El 19 de maig de 1776 els mamelucs van perpetrar a la ciutat una terrible massacre._NEWLINE_El 6 de mar\xc3\xa7 de 1799 fou ocupada per Napole\xc3\xb3 i els francesos van fer tamb\xc3\xa9 una gran massacre quan 4.000 presoners foren afusellats a la vora del riu; la guarnici\xc3\xb3 va entrar a la ciutat i tot seguit es va declarar la pesta._NEWLINE_Ibrahim Paix\xc3\xa0 d\'Egipte, fill de Muh\xc3\xa0mmad Al\xc3\xad Paix\xc3\xa0, va ocupar Jaffa el 1831 i no va tornar a l\'Imperi Otom\xc3\xa0 fins al 1840, dos anys despr\xc3\xa9s que un terratr\xc3\xa8mol l\'havia destru\xc3\xaft parcialment. El 1870-1871 es van fundar al nord de la ciutat unes col\xc3\xb2nies protestants alemanyes de Wuttemberg (Temple-gesellschaft), anomenades Wilhelma i Sarona. Al sud de la ciutat hi havia algunes col\xc3\xb2nies agr\xc3\xadcoles jueves. Els francesos van construir una l\xc3\xadnia f\xc3\xa8rria de Jaffa a Lydda i a Jerusalem el 1890-1892 sota concessi\xc3\xb3 de l\'Imperi Otom\xc3\xa0 (els brit\xc3\xa0nics la van allargar despr\xc3\xa9s de 1917). El 1909 es va fundar un barri jueu anomenat Tel Aviv (Tur\xc3\xb3 de Primavera). Durant la I Guerra Mundial els otomans van deportar a tota la poblaci\xc3\xb3 de Jaffa-Tel Aviv per sospitar que eren probrit\xc3\xa0nics. El general Edmund Allenby hi va entrar sense resist\xc3\xa8ncia el 16 de novembre de 1917 i la poblaci\xc3\xb3 va poder retornar. El maig de 1921 hi va haver disturbis antijueus. Poc despr\xc3\xa9s Tel Aviv va ser separada de Jaffa amb estatut municipal propi. En els anys seg\xc3\xbcents el port fou afectat negativament pel creixement del de Haifa (1933) i la vaga pol\xc3\xadtica dels \xc3\xa0rabs el 1936 que va obligar a tancar-lo un any li va provocar un cop molt fort._NEWLINE_Jaffa era una ciutat cabdal en l\'economia de Palestina fins a 1948.Centre del comer\xc3\xa7 agr\xc3\xadcola del mediterrani oriental, exportava desenes de milions de caixes de c\xc3\xadtrics, i una creixent industria i incipient sector tur\xc3\xadstic, donant milers de llocs de treball a la poblaci\xc3\xb3 local i dels voltants. Disposava tamb\xc3\xa9 d\'un destacat sector editorial, amb editorials i diaris._NEWLINE_Tot i que el pla de partici\xc3\xb3 de l\'ONU estipulava que havia de ser una zona palestina, Israel decid\xc3\xad annexionar-la igualment. El 1948 va ser bombardejada pels israelians, que van fer fora als palestins,  80.000 a la ciutat i 40.000 a la rodalia, per tal d\'apropiar-se de la ciutat i del cultiu de les taronges i colonitzar Palestina. Els ocupants protagonitzaren atacs, pillatge i destrucci\xc3\xb3 de b\xc3\xa9ns dels palestins en episodis que el mateix Ben Gurion qualific\xc3\xa0 d\' "espectacle vergony\xc3\xb3s i angoixant ". 4.000 habitants palestins nadius aconseguiren romandre-hi, al barri d\'al-Ajami, convertit en un guetto administrat per les autoritats militars israelianes, que controlaven l\'entrada i sortida, i els impedien l\'educaci\xc3\xb3, el treball i el contacte amb els seus familiars refugiats en altres parts de Palestina o del m\xc3\xb3n \xc3\xa0rab. L\'administraci\xc3\xb3 militar hi dur\xc3\xa0 fins als anys 1960s. Amb la Llei de Propietaris Absents, L\'Estat d\'Israel s\'apropi\xc3\xa0 de les terres i cases de tots els ve\xc3\xafns palestins expulsats que estaven refugiats, tamb\xc3\xa9 s\'apropi\xc3\xa0 dels comptes bancaris locals per valor de 1.500 milions de lliures palestines. El robatori i espoli de terres i propietats dels refugiats constitu\xc3\xad una violaci\xc3\xb3  de la resoluci\xc3\xb3 194 de l\'Assemblea General de les Nacions Unides._NEWLINE_L\'annexi\xc3\xb3 a Tel Aviv es va consumar el 1950 formant la municipalitat de Tel Aviv-Yafo; el port de Jaffa, en ru\xc3\xafnes i sense \xc3\xbas, fou tancat el 1965 i substitu\xc3\xaft pel port modern d\'Ashdod una mica al sud. El 1994 la poblaci\xc3\xb3 del municipi de Tel Aviv-Yafo era de 355.200 habitants, la majoria arribats d\'arreu del m\xc3\xb3n. Els noms originals \xc3\xa0rabs dels carrers foren esborrats, gran part de l\'antiga arquitectura \xc3\xa0rab de la ciutat enderrocada, igual que les petites poblacions \xc3\xa0rabs dels voltants, la hist\xc3\xb2ria canviada en els libres escolars per esborrar tot el seu passat. Tanmateix, la poblaci\xc3\xb3 palestina mantingu\xc3\xa9 i augment\xc3\xa0 la seva pres\xc3\xa8ncia al llarg dels anys 1980s, amb l\'arribada de nous habitants provinents de Galilea, i s\'estengueren a altres barris de la ciutat m\xc3\xa9s enll\xc3\xa0 d\'Ajami, reobrint comer\xc3\xa7os, centres culturals i les esgl\xc3\xa9sies i mesquites palestines, la poblaci\xc3\xb3 palestina arriba a m\xc3\xa9s de 20.000 habitants. Des de final dels 1990s i comen\xc3\xa7ament dels 2000s L\'estat d\'Israel comen\xc3\xa7\xc3\xa0 una campanya de desnonaments i demolici\xc3\xb3 de cases d\'habitants palestins de les quals no reconeixia els t\xc3\xadtols de propietats per tal de tornar a expulsar la poblaci\xc3\xb3 no jueva. Per altra banda, avui els palestins refugiats a Gaza, Cisjord\xc3\xa0nia, Jord\xc3\xa0nia i arreu del m\xc3\xb3n amb arrels a Jaffa s\xc3\xb3n centenars de milers, que esperen el seu dret al retorn a la seva llar.'